‘शिवतांडवस्तोत्रम्’ के चौथे श्लोक में अपने परमाराध्य शिव के स्वरूप के एक अन्य पक्ष को उद्गघाटित करता हुआ स्तुतिकार रावण कहता है कि शिव के जटाजूटवर्ती मणिधारी भुजंग की मणि के पीले प्रकाश-पुंज की प्रकान्ति से (दशों ) दिशाएँ प्रतिभासित हैं तथा वे ऐसी दीख पड़ती हैं जैसे दिशा रूपी सुंदरी के मुख पर हल्दी-केशर के अंगराग का अनुलेपन कर दिया गया हो । दूसरी ओर गजासुर के मांसल चर्म का महादेव ने उपरना (पटुका) बनाया हुआ है तथा वह उत्तरीय (पटुका) उन पर लहरा रहा है । भगवान शिव का यह चित्र प्रस्तुत कर वह कहता है कि ऐसे भूतेश्वरनाथ में मेरा मन सदा आनंद पाता रहे ।